આ મુદ્દા કરતાંય નરેન્દ્ર મોદીએ જે રીતે નાયડુની અવગણના કરી છે તે વધારે ધ્યાન ખેંચે તેવી છે. દોઢ વર્ષ દરમિયાન તેમને મુલાકાત આપી નહોતી. દક્ષિણના રાજ્યોમાં ભાજપ વધારે મજબૂત બનવા માગે છે. પરંતુ કર્ણાટક સિવાયના રાજ્યોમાં પ્રાદેશિક પક્ષો મજબૂત છે. આ પ્રાદેશિક પક્ષોને નબળા પાડવામાં આવે તો જ ભાજપ માટે તક છે. પ્રાદેશિક પક્ષો નબળા પડે તો કોંગ્રેસ સાથે સીધી ફાઇટ રહે, જેમાં ભાજપ વધારે સરળતાથી લડત આપી શકે. તેથી જ મહારાષ્ટ્રની જેમ જ આંધ્રમાં પણ સાથી પક્ષ ટીડીપીને નબળો પાડવામાં ભાજપને રસ રહ્યો છે. શિવસેનાને ડારવા માટે એનસીપીનો વિકલ્પ ભાજપ દેખાડતું રહ્યું છે. આંધ્રમાં પણ ટીડીપી નહીં તો વાયઆરએસ કોંગ્રેસનો વિકલ્પ દેખાડવામાં આવે છે. તમિલનાડુમાં પણ શશીકલાને દૂર કર્યા પછી વધેલા એઆઇએડીએમકે સામે રજનીકાન્તનો વિકલ્પ દેખાડવામાં આવે છે.